|  |  |
| --- | --- |
| Slika na kojoj se prikazuje dvoranske igre i sportovi, Igre, igra na ploči, stolna igra  Opis je automatski generiran  **REPUBLIKA HRVATSKA**  **VARAŽDINSKA ŽUPANIJA**  **Županijska skupština** |  |

NACRT  
KLASA: 029-01/25-01/3

URBROJ:

Varaždin, 2025.

Na temelju članka 28. stavka 1. Zakona o ravnopravnosti spolova („Narodne novine“, broj 82/08., 125/11., 20/12., 138/12., 69/17.), članka 33. stavka 1. točke 4. Statuta Varaždinske županije („Službeni vjesnik Varaždinske županije“ broj 14/18., 7/20. i 65/20. – pročišćeni tekst i 11/21.) i članka 56. Poslovnika o radu Županijske skupštine („Službeni vjesnik Varaždinske županije“ broj 26/18., 7/20., 65/20. – pročišćeni tekst i 11/21.), Županijska skupština Varaždinske županije (dalje u tekstu: Županijska skupština), na sjednici održanoj dana - 2025. godine, donosi

**ODLUKU**

**o osnivanju Povjerenstva za ravnopravnost spolova Varaždinske županije**

**I. OPĆE ODREDBE**

**Članak 1.**

Ovom Odlukom uređuje se osnivanje Povjerenstva za ravnopravnost spolova Varaždinske županije (u nastavku: Povjerenstvo), broj članova, način izbora članova, djelokrug i način rada, informiranje, odnos prema Županijskoj skupštini i županu, način financiranja rada, osiguravanje prostornih i drugih uvjeta za rad Povjerenstva te ostala pitanja od značenja za rad Povjerenstva.

**Članak 2.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 3.**

Povjerenstvo je savjetodavno tijelo Županijske skupštine radi unaprjeđivanja i promicanja ravnopravnosti spolova u Varaždinskoj županiji.

U izvršavanju zadataka, Povjerenstvo će djelovati prvenstveno na područjima ljudskih prava žena, jednake mogućnosti na tržištu rada, rodno osjetljivog obrazovanja, ravnopravnosti u procesu odlučivanja na županijskoj razini, suzbijanju nasilja nad ženama, zdravlju žena te ostalim pitanjima programskog karaktera, utvrđenog u nacionalnim dokumentima, a sukladno svojim zadacima i programima.

**II. SASTAV I MANDAT ČLANOVA POVJERENSTVA**

**Članak 4.**

Povjerenstvo ima predsjednika, zamjenika predsjednika i 9 članova.

Članove Povjerenstva imenuje Županijska skupština posebnim rješenjem.

Sastav Povjerenstva čine predstavnici:

1. Županijske skupštine,

2. Predstavnici nevladinih udruga koje se bave ljudskim pravima žena,

3. Predstavnici ostalih civilnih udruga,

4. Nezavisni stručnjaci iz područja djelokruga rada Povjerenstva

Mandat članovima Povjerenstva počinje datumom donošenja rješenja i traje do isteka mandata saziva Županijske skupštine koja ih je imenovala.

**III. DJELOKRUG I NAČIN RADA**

**Članak 5.**

Zadaci Povjerenstva:

- provedba Zakona o ravnopravnosti spolova i nacionalnih dokumenata za promicanje ravnopravnosti spolova, na županijskoj razini,

- donošenje vlastitih programa, u cilju promicanja ravnopravnosti spolova u Županiji, u smislu edukacije građana organiziranjem javnih tribina, kampanja, okruglih stolova i sl.,

- promicanje rodno osjetljivih politika u svim područjima života, kao standarda ponašanja, - poticanje osnivanja gradskih/općinskih povjerenstva za ravnopravnost spolova u Županiji i suradnje s njima, radi predlaganja zajedničkih projekata i programa,

- suradnja s Uredom za ravnopravnost spolova, radi jačanja povezanosti tijela za ravnopravnost spolova te s ostalim županijskim tijelima koja se bave civilnim društvom, u smislu međusobne informiranosti o programima unaprjeđenja zaštite prava žena i podizanja standarda ljudskih prava općenito,

- suradnja s Povjerenstvima drugih županija, radi usklađivanja programa te razmjene informacija i primjera dobre prakse u provedbi politike ravnopravnosti spolova,

- suradnja s nevladinim udrugama, s ciljem jačanja uloge i značaja civilnog društva, - suradnja s Uredom državne uprave, političkim strankama s područja Županije te nezavisnim stručnjacima koji se bave ljudskim pravima, radi zajedničkog djelovanja u provedbi mjera nacionalne politike te stručne pomoći u kreiranju lokalnih politika u ovom području,

- suradnja s medijima, radi podizanje opće svijesti i znanja te informiranosti građana o pitanjima ravnopravnosti spolova,

- suradnja sa pravobraniteljicom za ravnopravnost spolova Republike Hrvatske,

- suradnja sa županom u cilju provođenja zadataka rodne ravnopravnosti te važnosti pojedinih programa i edukacija o ovim pitanjima,

- obilježavanje datuma važnih za prava žena, kao i za rodna prava općenito.

**Članak 7.**

Povjerenstvo održava sjednice po potrebi. Povjerenstvo može održati sjednicu i elektroničkim putem.

Članovima Povjerenstva koji ne mogu nazočiti sjednici koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici elektroničkim putem, odnosno audio i/ili videokonferencijskim putem.

Članovi Povjerenstva koji će na sjednici sudjelovati elektroničkim putem, odnosno putem audio i/ili videokonferencijskim putem sukladno stavku 2. ovoga članka, obavijestiti o tome će predsjednika najkasnije tri dana prije održavanja sjednice.

Sjednice Povjerenstva saziva i njima predsjeda predsjednik, a u njegovom odsustvu zamjenik predsjednika.

Predsjednik Povjerenstva dužan je sazvati sjednicu Povjerenstva na prijedlog najmanje 1/3 članova Povjerenstva.

Članovi Povjerenstva donose svoje odluke većinom glasova prisutnih članova.

**IV. INFORMIRANJE**

**Članak 8.**

Povjerenstvo donosi program rada za svaku godinu i o njegovom izvršenju izvješćuje Županijsku skupštinu jednom godišnje.

**Članak 9.**

Stručne i administrativne poslove za Povjerenstva obavlja upravni odjel sukladno nadležnosti određenoj odlukom o upravnim tijelima.

**V. FINANCIRANJE**

**Članak 10.**

Članovi Povjerenstva imaju pravo na naknadu za svoj rad na sjednici sukladno važećoj Odluci o naknadama vijećnicima i članovima radnih tijela Županijske skupštine Varaždinske županije („Službeni vjesnik Varaždinske županije“ broj 6/11. i 11/21.).

Financijska sredstva za rad Povjerenstva osiguravaju se u Proračunu Varaždinske županije.

Varaždinska županija osigurava prostor Povjerenstva za održavanje sjednica.

**VI. OSTALA PITANJA**

**Članak 11.**

Na ostala pitanja koja nisu obuhvaćena ovom Odlukom primjenjuje se Zakon o ravnopravnosti spolova, Statut Varaždinske županije te Poslovnik o radu Županijske skupštine.

**VII. PRIJELAZNE I ZAVRŠNE ODREDBE**

**Članak 12.**

Stupanjem na snagu ove Odluke prestaje važiti Odluka o osnivanju Povjerenstva za ravnopravnost spolova Varaždinske županije („Službeni vjesnik Varaždinske županije“ broj 48/09.) i Rješenje o imenovanju članova Povjerenstva za ravnopravnost spolova Varaždinske županije („Službeni vjesnik Varaždinske županije“ broj 96/21., 48/22., 110/22. i 20/24.)

**Članak 13.**

Ova Odluka stupa na snagu osmoga dana od dana objave u „Službenom vjesniku Varaždinske županije.

**PREDSJEDNIK ŽUPANIJSKE SKUPŠTINE**

**Krunoslav Lukačić, mag. ing. traff.**

**Obrazloženje**

Odredbama članka 28. Zakona o ravnopravnosti spolova („Narodne novine“ broj 82/08. i 69/17.) određeno je da jedinice područne (regionalne) samouprave i Grad Zagreb osnivaju i sukladno predloženom programu rada, osiguravaju uvjete i sredstva za rad županijskim povjerenstvima za ravnopravnost spolova i povjerenstvu za ravnopravnost spolova Grada Zagreba s ciljem promicanja ravnopravnosti spolova na lokalnoj razini i provedbe ovoga Zakona i Nacionalnog plana za promicanje ravnopravnosti spolova.

Također je određeno da su povjerenstva za ravnopravnost spolova radno-savjetodavna tijela županijskih skupština i skupštine Grada Zagreba u čijem sastavu su zastupljeni članovi/članice županijskih skupština odnosno skupštine Grada Zagreba, predstavnici/ce nevladinih udruga i nezavisni stručnjaci/kinje.

Povjerenstvo je osnovano 2009. godine naslijedivši Odbor za ravnopravnost spolova Varaždinske županije kao savjetodavno tijelo Županijske skupštine Varaždinske županije za unaprjeđivanje i promicanje ravnopravnosti spolova na županijskoj razini. Izmjene u odnosu na prethodnu Odluku o osnivanju povjerenstva za ravnopravnost spolova Varaždinske županije koja se stavlja izvan snage, u bitnom se odnosi na mogućnost održavanja sjednica elektronskim putem i sudjelovanje članova na sjednicama putem videokonferencijske veze, čime se omogućuje i aktivnije sudjelovanje članovima ovog tijela.

Za provedbu ove Odluke potrebno je osigurati financijska sredstva u Proračunu Varaždinske županije za 2025. godinu.

Slijedom iznijetoga, predlaže se donijeti Odluku o osnivanju Povjerenstva za ravnopravnost spolova Varaždinske županije, kakva je u prijedlogu.

**ŽUPAN**

**Anđelko Stričak**